**ΕΝΗΜΕΡΩΤΙΚΟ ΔΕΛΤΙΟ ΠΥΛΗΣ/ Με περιλήψεις**

**Το ΚΕΓ στη 14η ΔΕΒΘ (Πέμπτη 11/5/17)**

Στο **stand 19 του περιπτέρου 15** της 14ης ΔΕΒΘ φιλοξενείται φέτος το εκθετήριο του Κέντρου Ελληνικής Γλώσσας. Οι επισκέπτες του μπορούν να ενημερωθούν για τις δράσεις και το έργο του Φορέα, τις έντυπες και ηλεκτρονικές εκδόσεις, τα προσφερόμενα επιμορφωτικά προγράμματα και το πλήθος των γλωσσικών πόρων που διαθέτει --με πρόσβαση ελεύθερη-- στο διαδίκτυο.

Επίσης, στο πλαίσιο των πολιτιστικών εκδηλώσεων της διοργάνωσης, το πρόγραμμα συμμετοχής του Κέντρου Ελληνικής Γλώσσας έχει ως εξής:

|  |
| --- |
| **ΠΕΜΠΤΗ 11 ΜΑΪΟΥ 2017** |

**09.00 – 10.00 || ΘΕΜΑΤΙΚΟ ΠΕΡΙΠΤΕΡΟ «ΝΟΤΟΣ»**

**«Επι-γράφω στην αρχαία Ελλάδα»**

* Συντονίζει η Νίκη Οικονομάκη, *επιστημονική συνεργάτιδα του ΚΕΓ*
* Συμμετέχουν μαθητές του Πειραματικού Σχολείου ΑΠΘ και η υπεύθυνη εκπαιδευτικός Κερασένια Παπαλεξίου, *φιλόλογος και σύμβουλος ΥΠΠΕΘ για θέματα του ΚΕΓ*

*[Το επιγραφικό εργαστήριο εντάσσεται στη θεματική Γ: Εκδηλώσεις «Παιδικής-Εφηβικής-Εκπαιδευτικής Γωνιάς», που απευθύνονται σε οργανωμένες ομάδες μαθητών ή σε μεμονωμένους επισκέπτες (παιδιά και εφήβους), είτε στην κοινότητα των εκπαιδευτικών]*

Το εκπαιδευτικό πρόγραμμα «Επι-γράφω στην αρχαία Ελλάδα» υλοποιείται από το Κέντρο Ελληνικής Γλώσσας σε συνεργασία με το Εργαστήριο Επιγραφικής και Παπυρολογίας (ΕρΕΠ) του Αριστοτελείου Πανεπιστημίου Θεσσαλονίκης και έχει σκοπό τη γνωριμία των μαθητών με τον κόσμο των επιγραφών, την αλφαβητική γραφή και την εξέλιξή της στην αρχαία Ελλάδα. Πρόκειται για ένα διαδραστικό βιωματικό εργαστήριο που απευθύνεται σε μαθητές γυμνασίου και στοχεύει σε μια διαφορετική προσέγγιση της αρχαιογνωσίας στην εκπαιδευτική διαδικασία. Οι μαθητές έρχονται σε επαφή με τις βασικές αρχές της επιγραφικής επιστήμης, μαθαίνουν την άμεση σχέση των επιγραφών με τον υλικό πολιτισμό της αρχαιότητας, αξιοποιώντας το εποπτικό υλικό που τους παρέχεται, ενώ παράλληλα σχεδιάζουν τα γράμματα μιας επιγραφής, εφαρμόζουν στην πράξη τη διαδικασία χάραξης σε πηλό και συμμετέχουν στην κατασκευή εκτύπου αποτυπώνοντας σε χαρτί το αρχαίο κείμενο. Γίνονται δηλαδή για λίγο «μικροί επιγραφικοί»…

ΥΠΕΥΘΥΝΟΙ ΠΡΟΓΡΑΜΜΑΤΟΣ:

* Νίκη Οικονομάκη (Δρ Κλασικής Φιλολογίας, Κέντρο Ελληνικής Γλώσσας)
* Γιάννης Τζιφόπουλος (Καθηγητής Αρχαίας Ελληνικής Φιλολογίας και Επιγραφικής ΑΠΘ, Διευθυντής Εργαστηρίου Επιγραφικής και Παπυρολογίας)

**15.00 – 16.00 || Αίθουσα ΕΞΩΣΤΗΣ | Περίπτερο 15**

 **«*Λεξικό της λαϊκής και περιθωριακής μας γλώσσας*, Θεσσαλονίκη 2016»**

([ανάρτηση](http://georgakas.lit.auth.gr/dictionaries/index.php) στην Πύλη για την ελληνική γλώσσα του ΚΕΓ)

* Ιωάννης Καζάζης, *Πρόεδρος ΚΕΓ, Ομότιμος καθηγητής ΑΠΘ*
* Γιώργος Γιαννάκης, *καθηγητής Φιλολογίας ΑΠΘ, μέλος Δ.Σ. ΚΕΓ*

Το Λεξικό του Γιώργου Κάτου αποτελεί έργο ενός εμπειρικού θιασώτη και τεχνίτη της γλώσσας, ιδιαίτερα εκείνης των λαϊκών ανθρώπων. Συνιστά την περιεκτικότερη συλλογή τεκμηρίων αυθεντικού λόγου από όλο το φάσμα των ταπεινών γλωσσικών χρήσεων, με κύρια αρετή την πιστή και αναλυτική παράθεση δειγμάτων της πολύτιμης γλωσσικής παρακαταθήκης των απλών και των βασανισμένων ανθρώπων. Πρόκειται για καταγραφή της λαϊκής μας γλώσσας από τον Β΄ Π.Π. μέχρι και σήμερα και, ως εκ τούτου, απαραίτητο συμπλήρωμα των γνωστών λεξικών της ελληνικής.

Μέσα στις 50.000 περίπου λέξεις και φράσεις, στις 200.000 σημασίες και στα 300.000 παραδείγματα, περιλαμβάνονται η γλώσσα της λαϊκής - της αργκό - των μηχανόβιων - των ναρκωτικών - της φυλακής - των ναυτικών - του καφενείου - των εργατών - των νηπίων - των εφημερίδων - της τηλεόρασης - της νεοαργκό που αποτελεί τη γλώσσα της νεολαίας, και ιδίως λέξεις και φράσεις της καθημερινής ζωής.

Το πολύτιμο έργο ψηφιοποιήθηκε από το Κέντρο Ελληνικής Γλώσσας και ήρθε να προστεθεί στο δυναμικό των [ηλεκτρονικών λεξικών](http://www.greek-language.gr/greekLang/modern_greek/tools/lexica/index.html) του (βλ. [Γεωργακά](http://www.greek-language.gr/greekLang/modern_greek/tools/lexica/georgakas/index.html), [Τριανταφυλλίδη](http://www.greek-language.gr/greekLang/modern_greek/tools/lexica/triantafyllides/index.html), [Αναστασιάδη-Συμεωνίδη](http://www.greek-language.gr/greekLang/modern_greek/tools/lexica/reverse/index.html), [Κριαρά](http://www.greek-language.gr/greekLang/medieval_greek/kriaras/index.html), [Λεξικά Διαλέκτων](http://www.greek-language.gr/greekLang/modern_greek/tools/dialects/index.html), [Liddell & Scott](http://www.greek-language.gr/digitalResources/ancient_greek/tools/Liddell%20%26%20Scott/)).

Βρίσκεται αναρτημένο --και ελεύθερα προσβάσιμο-- στην ιστοσελίδα του ΚΕΓ:

<http://georgakas.lit.auth.gr/dictionaries/index.php>.

**16.00 – 17.00 || Αίθουσα ΕΞΩΣΤΗΣ | Περίπτερο 15**

**«Διαδρομές στους ψηφιακούς πόρους του ΚΕΓ για παλιούς και νέους διαδρομιστές και όχι μόνο»**

* Θωμαΐς Ρουσουλιώτη, *επιστημονική συνεργάτιδα ΚΕΓ*
* Ράνια Βοσκάκη, *επιστημονική συνεργάτιδα ΚΕΓ*

Θα παρουσιαστούν οι ψηφιακοί πόροι του Κέντρου Ελληνικής Γλώσσας (ΚΕΓ) για τη [διδασκαλία](http://www.greek-language.gr/routes/routes.html) και την αξιολόγηση της Ελληνικής ως δεύτερης γλώσσας και οι τρόποι αξιοποίησής τους. Οι συμμετέχοντες θα έχουν την ευκαιρία να πλοηγηθούν και οι ίδιοι στο ψηφιακό σύμπαν του ΚΕΓ ([Κόμβος](http://www.komvos.edu.gr/), [Πύλη](http://www.greek-language.gr/greekLang/index.html),  [Ψηφίδες](http://www.greek-language.gr/digitalResources/index.html)), να εφαρμόσουν στην πράξη κάποια από τα ηλεκτρονικά εργαλεία που θα τους παρουσιαστούν και να ενημερωθούν για τις τελευταίες εκδόσεις του φορέα στο συγκεκριμένο ερευνητικό πεδίο. Οι ομιλήτριες απαντούν στις ερωτήσεις των παρευρισκομένων με στόχο τη μεταξύ τους ανταλλαγή απόψεων και προβληματισμών.

**17.00 – 18.00 || Αίθουσα ΕΞΩΣΤΗΣ | Περίπτερο 15**

 **«Διαβάζοντας τον Διγενή και τον Ερωτόκριτο στο διαδίκτυο»**

* Βασίλης Βασιλειάδης, *Ερευνητής του Τμήματος Γλώσσας και Λογοτεχνίας στο ΚΕΓ*
* Δημήτριος Κιτσούλης, *Φιλόλογος (ΜΑ)-εκπαιδευτικός αποσπασμένος στο ΚΕΓ*
* Αναστασία Μαρκομιχελάκη, *Επίκουρη καθηγήτρια Νεοελληνικής Φιλολογίας ΑΠΘ*

Το ΚΕΓ παρουσιάζει το ηλεκτρονικό περιβάλλον που δημιούργησε για τη [Δημώδη Γραμματεία](http://georgakas.lit.auth.gr/dimodis/). Οι παρευρισκόμενοι θα γνωρίσουν από κοντά τον νέο ψηφιακό πόρο, ο οποίος περιέχει επιλεγμένα αποσπάσματα, σχολιασμένα και ψηφιακά εμπλουτισμένα, από ποιητικά και πεζά κείμενα που καλύπτουν ένα χρονικό διάστημα έξι αιώνων (12ος-17ος αι.). Θα δοθεί έμφαση στη δομή και λειτουργία του ηλεκτρονικού περιβάλλοντος, στον χαρακτήρα του πολυμεσικού υλικού, καθώς και στη γενική εισαγωγή που γράφτηκε ειδικά για τις ανάγκες του ψηφιακού πόρου. Ακόμη, θα παρουσιαστούν δείγματα ενός σημαντικού ανθολογούμενου έργου, της κρητικής κωμωδίας *Φορτουνάτος* του Μαρκαντώνιου Φόσκολου.